**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.12.2022, ora 08:00 – 13.12.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 13.12.2022, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis la

data de 12.12.2022, la ora 09:45, **Atenţionarea Hidrologică nr. 78,** valabilă în intervalul *12.12.2022 ora 10:00 – 13.12.2022 ora 12:00*, vizând creşteri de debite şi niveluri ca urmare a propagării viiturilor formate anterior în amonte, pe râurile din bazinele hidrografice: *Tur, Crasna, Crişul Negru, Crişul Alb, Bega, Moraviţa şi Jiu,* cu posibile depăşiri ale **COTELOR DE APĂRARE,** astfel:

**- COD GALBEN:** „*În intervalul 12.12.2022 ora 10:00 – 13.12.2022 ora 12:00 pe râurile: Tur – sector aval Ac. Călineşti Oaş, Crasna – sector aval S.H. Craidorolţ (judeţul Satu Mare), Crişul Negru – sector aval confluenţă cu râul Holod (judeţele: Bihor şi Arad), Crişul Alb – sector aval S.H. Ineu (judeţul Arad), Bega – sector aval S.H. Balinţ - amonte S.H. Topolovăţ (judeţul Timiş), Moraviţa – curs inferior (judeţul Timiş), Jiu – sector aval confluenţă cu râul Motru - amonte S.H. Podari (judeţul Dolj).”*

Această **Atenţionare Hidrologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

- către prefecturile județelor: *ARAD, BIHOR, DOLJ, SATU MARE și TIMIȘ (5 prefecturi) - COD GALBEN.*

**RÂURI**

**Debitele au fost, în general, în creștere** ca urmare a precipitațiilor căzute în interval, a cedării apei din stratul de zăpadă din zona montană și propagării, exceptând râurile din bazinele hidrografice Olt, Vedea și Târnavele, bazinele superioare ale râurilor Bega, Timiș, Jiu, Argeș, Ialomița și Prahova, unde au fost în scădere. În bazinul râului Bârlad și pe cursul mijlociu și inferior al Prutului debitele au fost relativ staționare.

Din informațiile primite până la ora 6:00, se situează peste **COTELE DE ATENȚIE** râurile la stațiile hidrometrice: Tur – Călinești Oaș (350+8) – jud.SM, Tur – Turlung (360+6) – jud. SM, Tur – Micula (270+36) – jud. SM, Crasna – Domănești (400+82) – jud. SM, Moravița – Moravița (250+49) – jud. TM, Silagiu - Ac. Silagiu (350+0) jud. TM.

În interval, s-au situat peste **COTELE DE ATENȚIE** râurile la stațiile hidrometrice: Crișul Alb – Vața de Jos (350+3)-jud. HD, Bega – Chizătău (200+50)-jud. TM, Bega - Topolovăț (350+0) -jud. TM, Chizdia – Ghizela (250+22)-jud. TM, Orlea – Celei (180+4)-jud. GJ, Jiu – Răcari (330+8) jud. DJ, Topolog – Saraiu (300+50) -jud CT.

Debitele se situează în general la valori sub mediile multianuale lunare, cu coeficienți moduli cuprinși între 30-80% din normele lunare, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș, Crasna, Barcău, Crișul Repede, Crișul Negru, Crișul Alb, Mureș (exceptând afluenții din bazinul mijlociu), Bega, Timiș, Bârzava, Moravița, Caraș, Nera, Cerna, Jiu, Olt, cursurile superioare şi mijlocii ale râurilor Argeș, Ialomița, Suceava, Moldova, Bistrița şi Trotuș și mai mici (sub 30% din mediile multianuale lunare) pe râurile din bazinele hidrografice: Tazlău, Rm. Sărat, Bârlad și Jijia.

Este în vigoare **ATENȚIONAREA HIDROLOGICĂ nr. 77** din 09.12.2022. A intrat în vigoare începând cu ora 10:00, **ATENȚIONAREA HIDROLOGICĂ nr. 78** din 12.12.2022.

**Debitele vor fi în scădere ușoară,** exceptând bazinul râului Bârlad și pe cursul mijlociu și inferior al Prutului unde vor fi relativ staționare și cursurile mijlocii și inferioare ale Someșului și Mureșului, cursurile inferioare ale râurilor Tur, Crasna, Timiș, Moravița, Jiu, Argeș, Ialomița, unde debitele vor fi în creștere ca urmare a propagării.

Se vor situa peste **COTELE DE ATENȚIE** râurile la stațiile hidrometrice: Tur – Micula (270+10) jud. SM, Crasna – Domănești (400+50) – jud. SM, Crasna – Berveni (490+8)-jud. SM (sector îndiguit) și Moravița – Moravița (250+20)-jud. TM.

Se menține în vigoare **ATENȚIONAREA HIDROLOGICĂ nr. 78** din 12.12.2022 până la ora 12:00.

**DUNĂRE**

**Debitul la intrarea în ţară (secţiunea Baziaş) în intervalul 12 – 13.12.2022 a fost în creștere, având valoarea de 5000 m3/s**, sub media multianuală a lunii decembrie (5200 m3/s).

În aval de Porţile de Fier debitele au fost în creștere pe sectorul Gruia – Cernavodă și în scădere pe sectorul Hârșova – Tulcea.

**Debitul la intrarea în țară (secțiunea Baziaș) va fi creștere (5300 m3/s).**

În aval de Porțile de Fier debitele vor fi în creștere pe sectorul Gruia – Vadu Oii și în scădere pe sectorul Brăila – Tulcea.

**2.** **Situaţia meteorologică în intervalul 12.12.2022, ora 08:00 –13.12.2022, ora 06:00**

**ÎN ŢARĂ**

Procesul de răcire a vremii a continuat, cuprinzând toate regiunile. Pe parcursul zilei și în orele serii au fost înnorări temporare în cea mai mare parte a țării și pe arii relativ extinse în regiunile intracarpatice au predominat ninsorile slabe, în Oltenia izolat au fost precipitații mixte, în timp ce în Moldova și Muntenia pe arii restrânse a plouat slab. Noaptea, cerul a fost variabil, cu înnorări îndeosebi în est și sud-est; în regiunile sudice au fost precipitații mixte, în est au fost mai ales ploi, iar în rest fulguieli izolate. Vântul a suflat slab și moderat, local cu intensificări la munte și trecător în Transilvania unde au fost rafale de 50...70 km/h. Stratul de zăpadă era prezent la munte (unde local și temporar a nins pe tot parcursul intervalului) și măsura -în platformele stațiilor meteorologice- până la 40...41 cm la peste 2000 m, în Munții Călimani și Bucegi, iar în zona joasă - local în Moldova (până la 6 cm) și cu totul izolat în Banat, Crișana și Transilvania (în general 1...2 cm, până la 7 cm la Dumbrăvița de Codru). Temperaturile maxime s-au încadrat între -2 grade la Șiria și Dumbrăvița de Codru și 9 grade la Oltenița și Mangalia, iar la ora 06 erau valori cuprinse între -7 grade la Joseni și 5 grade la Sulina. Ceața s-a semnalat pe arii restrânse, la începutul zilei, în Muntenia și Banat.

**LA BUCUREŞTI**

Vremea s-a răcit semnificativ față de ziua precedentă, astfel că maxima termică a fost de 7 grade la Afumați și 8 grade la Filaret și Băneasa. Cerul a fost variabil, cu excepția serii și a primei părți a nopții când temporar au fost precipitații slabe sub formă de ploaie și lapoviță. Vântul a suflat slab până la moderat. La ora 6.00, temperatura aerului era de -1 grad la Filaret și Băneasa și 0 grade la Afumați.

**3. Prognoza meteorologică în intervalul 13.12.2022, ora 08:00 –14.12.2022, ora 08:00**

**ÎN ŢARĂ**

Vremea va continua să se răcească, astfel că în cea mai mare parte a țării valorile termice se vor situa ușor sub mediile multianuale. Cerul va fi variabil, cu unele înnorări în zona Carpaților Orientali, unde pe arii restrânse va ninge slab, iar în primele ore și în extremitatea de sud-est, unde vor mai fi posibile, izolat, precipitații mixte. Vântul va sufla slab și moderat, trecător cu intensificări în zona montană înaltă, iar în a doua parte a intervalului și în sudul Banatului. Temperaturile maxime se vor încadra între -4 și 6 grade, iar cele minime între -11 și -1 grad, cu valori mai scăzute în depresiunile din Transilvania. Dimineața și noaptea, izolat se va forma ceață asociată cu depunere de chiciură.

**LA BUCUREŞTI**

Vremea va continua să se răcească. Cerul va fi variabil, cu unele înnorări dimineața. Vântul va sufla slab până la moderat. Temperatura maximă se va situa în jurul valorii de 4 grade, iar cea minimă va fi de -7...-4 grade. Spre sfârșitul nopții vor fi condiții de ceață.

1. ***CALITATEA APELOR***

**1. Pe fluviul Dunărea**

***Administrația Națională Apele Române*** revine cu informaţii despre poluarea accidentală cu produs uleios (substanțe extractibile) a apei fluviului Dunărea, care s-a produs în data de 06.12.2022, la ora 15:30, în zona localității Gura Văii, judeţul Mehedinți.

În dimineața zilei de 12.12.2022, reprezentanții S.G.A. Mehedinți s-au deplasat cu ambarcațiunea din dotare pe sectorul cuprins între km fl. 941, localitatea Gura Văii și km fl. 925, localitatea Șimian, pentru verificarea și monitorizarea zonei. Pe sectorul verificat nu s-au mai observat irizații de produs uleios.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin încetarea livrării apei din sursa r. Miletin – ac. Halceni;

- SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Se menţine aplicarea Planului de restricţii în alimentarea cu apă pentru piscicultură prin reducerea debitului la sursa r. Ezareni - ac. Ezareni, corespunzător treptei III, începând cu data de 01.09.2022, pentru Staţiunea de Cercetare Dezvoltare pentru Acvacultură şi Ecologie Acvatică Horpaz.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Soleşti;

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 09.12.2022-11.12.2022 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: *B-12, BZ-2, AB-2, MS-2, PH-1, PH-5*** (în data de 09.12.2022); ***B-12, B-13, B-26, B-27, AB-2, MS-2, PH-1, PH-2, PH-5, PH-6, GJ-3, DJ-2*** (în data de 10.12.2022); ***BC-2*** (în data de 11.12.2022). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 09.12.2022-12.12.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

DIRECTIA COMUNICARE